钦定古今图书集成/明伦汇编/氏族典/第083卷 > 《廖用贤尚友录》 > 胡藩
## 钦定古今图书集成/明伦汇编/氏族典/第083卷 > 《廖用贤尚友录》 > 胡藩

按《宋书胡藩传》，“藩字道序，豫章南昌人。少孤，居丧以
毁称。州府辟召不就，须二弟冠婚毕，乃参郗恢征卤
军事。时殷仲堪为荆州刺史，桓元袭仲堪，藩参元后
军军事，转参太尉将军相国军事。义旗起，元战败，乃
还家。高祖召为员外散骑侍郎，参军军事，频战有功，
封吴平县五等子，除正员郎，寻转宁远将军、鄱阳太”
守。从征司马休之，复为参军，加建武将军，领游军于
江津。徐逵之败没，高祖怒甚，即日于马头岸渡江。而
江津岸峭，壁立数丈，休之临岸置阵，无由可登。藩以
刀头穿岸，少容脚指，于是径上，随之者稍多。既得登
岸，殊死战，贼不能当，一时奔散。高祖伐羌，假藩宁朔
将军，参太尉军事。高祖还彭城，参相国军事，论平司
马休之及广固功，封阳山县男。少帝景平元年，坐守
东府开掖门免官，寻复其职。四年，迁建武将军、江夏
内史。七年，征为游击将军。到彦之北伐，南兖州刺史。
长沙王义欣进据彭城，藩出戍广陵，行府州事，转太
子左卫率。十年卒，谥曰壮侯。